Merykliai Podesteria

A Birodalom összeomlása után az Aeternia déli-délnyugati részén elhelyezkedő Meryklia önálló fejlődési útra lépett. Nagy kiterjedésű, jelentős népességű ország, mezőgazdasága (főleg a növénytermesztés és a méztermelés), valamint kitermelőipara (aranytermelés, réz-, cink- és óntermelése) kiemelkedő fontossággal bír. A törvényes rendet egy bizonyos Flóra vezetésével korábban jogszerűtlenül hatalomra került diktátor és pribékjei buktatták meg, azonban a zsarnoknő uralmának általános népfelkelés vetett véget a 655. év végén. Fővárosának hagyományos neve, melyet visszakapott a hatalomátvételkor Pianferrato.

### **Határai**

Merykliát északról Redózia, északkeletről a Flumeli Királyság, keletről Diunil, délkeletről Múdke Ki-gar határolja. Merykliától délre és nyugatra tenger található, nyugatról a Vér-öböl túlpartján pedig, a merykliai szigetekhez közel Tharron fekszik.

### **Államigazgatás**

Merykliában a tengeri kereskedők, az iparosok, valamint a korábbi uralommal szembeforduló nemesek vezetésével kikiáltották a köztársaságot, melynek élén a Nagytanács áll. A Nagytanács tagjait a Népgyűlés választja. A Népgyűlés tagjait a saját ügyeikben viszonylagos önállósággal rendelkező tartományok küldöttei adják. Jelenleg 40 tartománya van Merykliának. A tartományokban a nemesek, valamint a cenzust teljesítő polgárok bírnak választójoggal, tartományonként 6 küldöttet adva a Népgyűlésnek, így a Népgyűlés 240 tagot számlál jelenleg (az elnevezés archaikus, nincs szándék valódi népgyűlés létrehozására, az állam mérete miatt). A kereskedő és iparos réteg tengerparti, valamint ahhoz közeli tartományokban meglévő nagy súlya azt eredményezi, hogy a választásokon közülük kerül ki a Népgyűlés tagjainak többsége. A zsarnoknő uralma alatt kiemelkedett arisztokratákat hatalmuktól és jogtalanul szerzett vagyonuktól megfosztották, így ők az új államigazgatásban nem játszanak meghatározó szerepet. A valódi hatalmat a Nagytanács gyakorolja, 20 tagját a Népgyűlés választja ötévente, a Nagytanács tagjai újraválaszthatóak. A Nagytanács tagjai közül az első két évben évente választották meg a podestát, ezt azonban más országok államrendjét is megismerve megváltoztatták, a 657. évi podesta a 658. évre is a vezető maradt, s a 659–660. éveknek is ugyanaz lesz a podestája. Ezt követően 2,5 évente választanak majd, tehát egy Nagytanács alatt két podesta lesz. A podesta ezalatt az idő alatt a végrehajtó hatalom feje, a Nagytanács felügyeletével. A podesta újraválasztható, de csak a következő Nagytanács regnálása alatt. A podesta tisztségét főként tengerparti kereskedőcsaládok kaparintották meg befolyásuknak és vagyonuknak köszönhetően. Közülük is kiemelkedik a Gherardeschi-család, valamint a jelenlegi családfő, Gherardeschi Dagobert, aki az első választott podesta lett a 656. évben.

### **Prioritások, kultúra, jövőkép**

Meryklia a zsarnoknő uralma alatt kényszerű pangásra ítéltetett, az ország sem jelentős külföldi diplomáciai szövetséget nem kötött, sem belpolitikai előrehaladás nem történt. Az új államhatalom a korábbi, birodalmi elit utódainak maradványaival végleg szakít, és az állami lét minden szegmensében a nemzeti szuverenitásra törekszik. Merykliában a magasabb szintű oktatásra korábban nem fordítottak jelentős hangsúlyt, most megalapításra kerül a Merykliai Egyetem. Célja elsősorban megfelelő képzettségű hivatalnokok és diplomaták, valamint értelmiség képzése, a szabad művészetekre, a történetírásra, a geográfiára , valamint a törvényekre és jogi hagyományokra való oktatással. Az egyetem azonban nemzetközi tekintélyű oktatók és kutatók nélkül keveset ér. Egyelőre az ország elszigeteltsége miatt külföldről nem igazán sikerült megfelelő kvalitású oktatókat hívni, hiszen eddig itt elhanyagolták a művelődést. A jövőben ezen változtatni kíván az új vezetés és az ország egyik fő fejlesztési céljának tekinti. Meryklia a békés fejlődésben hisz. Tengerparti országként természetesen a tengerészeti fejlesztések sem elhanyagolhatóak. A korábbi kikötőket a békés prosperálásban bizakodandó felújítják és bővítik, a tengerésztisztek képzésére akadémiát létesítenek, ahol a tengerhajózás, a navigáció, a geográfia, a térképészet és a hajóépítés tudományágaiba nyerhetnek betekintést a hallgatók.